
Р Е Ш Е Н И Е
№ РС-174-19-075
Днес, 06.11.2019 година, в град София, Комисията за противодействие на корупцията и за отнемане на незаконно придобитото имущество, в състав:

Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на подаден сигнал в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-174/13.03.2019 г., обединен със сигнал с рег. № ЦУ01/С-233/03.04.2019 г., към номера на първия получен сигнал, насочен срещу същото лице и съдържащ идентични твърдения.
Сигналът е насочен против Цветомира Лазарова Димова – общински съветник в Общински съвет К.
По същество в сигнала се твърди, че на основание Решение № 293-МИ от 02.02.2019 г. на Общинска избирателна комисия К., г-жа Цветомира Лазарова Димова е положила клетва като общински съветник в Общински съвет К. на 28.02.2019 г. На 30.08.2016 г. между Община К., представлявана от П. Д. – кмет на общината и „*******“ЕООД, ЕИК ********, представлявано от Цветомира Лазарова Димова /собственик и управител/ е сключен договор за аренда на 609, 986 дка земеделска земя – общинска собственост за създаване на масиви от трайни насаждения, за срок от 30 стопански години, като за първа се счита стопанската 2016/2017 г. Имотът е в землището на с. Г., ЕКАТТЕ 14390, имот № 080010. Договорът е сключен въз основа на Инвестиционна програма за съдаване на масив от трайни насаждения, с която е спечелен конкурсът за предоставяне на имота под аренда. При извършена проверка за моментното състояние на имота, за който е сключен договора, комисия назначена със заповед № 63/18.02.2019 г. на кмета на община К. е установила, че имотът е преарендуван с договор за преаренда между „*****“ ЕООД и Н. Л. Д. /вписан в Агенция по вписванията-В. с № *****/13.09.2016 г./. При проверката е установено, че Инвестиционната програма не се изпълнява, а части от имота са декларирани за директни плащания на името на Н. Л. Д.. За 2017 г. за плащане са декларирани около 135 дка, а за 2018 г. – за около 330 дка. 
Н. Л. Д. е брат на Цветомира Лазарова Димова и е упълномощил сестра си с правото да го представлява пред Общинска служба по земеделие, Областна дирекция на ДФЗ и Разплащателна агенция – В., във връзка с подаване на заявления за кампанията за директни плащания за 2018 г.    
Към сигнала са приложени следните копия на документи: Решение № 293-МИ/02.02.2019 г. на ОИК К.; Клетвен лист на Цветомира Лазарова Димова; Договор за аренда от 30.08.2016 г.; Инвестиционна програма; Копие от писма с изх. №№ 12/11.02.2019 г. и 13/13.02.2019 г.; Копие от писмо изх. № 61-00-31(1)/28.02.2019 г. с приложен протокол; Договор за преарендуване от 13.09.2016 г. и Протокол № 1/01.04.2019 г. на ПК по прилагане на ЗПКОНПИ към Общински съвет К.
При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ, и с писмо наш изх. рег. № ЦУ01-9439/04.04.2019 г. е изискано сигналът да бъде приведен в съответствие с посочената разпоредба, като бъдат посочени конкретни данни за нарушение на разпоредбите на ЗПКОНПИ от лицето, заемащо висша публична длъжност, в т.ч. място и период на извършване на нарушението, описание на деянието, упражнени правомощия по служба в частен интерес – негов или на свързано с него лице по смисъла на § 1, т. 1 от ДР на ЗПКОНПИ, както и други обстоятелства, при които е било извършено нарушението.
При спазване на процедурата по чл. 30, ал. 2 от АПК, на посочения в сигнала адрес, сигналоподателят е уведомен за констатираните нередовности. С писмо вх. рег. № ЦУ01/9833/10.04.2019 г., същият е изложил твърдения, че г-жа Димова нарушава разпоредбите на чл. 59, ал. 3 във връзка с ал. 1 от същия на ЗПКОНПИ, а именно: разпореждане с общинско имущество, мястото на извършване на нарушението е на територията на община К., периодът е една година преди датата на избирането и докато заема длъжността, т.е. от 28.02.2018 г. до датата на полученото писмо. Димова и Н. Д. са брат и сестра. Те са получили неправомерно материална облага – директни плащания за обработваема земя за 2017 и 2018 г., за имот предоставен под 30-годишна аренда за съвсем други цели, а именно създаване на масиви от трайни насаждения, в продължаващо нарушение на чл.59, ал.3 във връзка с ал.1 от същия член на ЗПКОНПИ. Към писмото са приложени същите документи, които са приложени към първоночолния сигнал.
КПКОНПИ е изискала и получила с писмо вх. рег. № ЦУ01/10144/15.04.2019 г. от председателя на Постоянната комисия по хуманитарни дейности (образование, култура, здравеопазване, социялани дейности и трудова заетост, религия, младежта и спорта) и прилагане на ЗПКОНПИ към Общински съвет К., заверени копия на доказателства за служебното качество на Цветомира Лазарова Димова, а именно: клетвен лист от 28.02.2019 г. В отговора е посочена информация, че в законоустановения срок, лицето не е подало декларации по чл. 35, ал. 1, т. 1 и т. 3 от ЗПКОНПИ. Изискани са и са получени с писмо с вх. № ЦУ01/11936/14.05.2019 г., от председателя на Посочената комисия и протоколите от проведените заседания на ОбС К., ведно със списъците с поименно гласуване на решенията, с участието на Цветомира Лазарова Димова, като общински съветник в ОС К.
Комисията е изискала и получила с писмо вх. рег. № ЦУ01/14095/24.06.2019 г. от Държавен фонд „Земеделие“ – Разплащателна агенция, информация и заверени копия на документи относно това, регистрирани ли са като кандидати за подпомагане по схеми и мерки за подпомагане в Регистъра на кандидатите „******“ ЕООД с ЕИК ******** и Н. Л. Д., както и подадените от същите или от упълномощени лица, заявления за подпомагане по схеми и мерки за директни плащания за 2019 г. във връзка с посочения по-горе поземелен имот, находящ се в землището на с. Г. 
КПКОНПИ е изискала и получила информация с писма с рег. № № ЦУ01/19168/19.09.2019 г., ЦУ01/20923/01.10.2019 г. и ЦУ01/24307/15.10.2019 г. от Постоянната комисия по хуманитарни дейности и прилагане на ЗПКОНПИ към Общински съвет К. и от Председателя на Общински съвет К. относно това, в периода от 28.02.2019 г. до момента, осъществено ли е разпореждане (разглеждане/обсъждане/приемане на предложение по подадено/и заявление/я) с общинско имущество по време на проведени заседания на Общински съвет К., във връзка с отдаване под наем или аренда на земеделски земи, находящи се на територията на Община К., в полза на „*******“ ЕООД с ЕИК *********, както и на Н. Л. Д., в качеството му на физическо лице или земеделски производител, с код по БУЛСТАТ **********.   
Служебно КПКОНПИ е извършила справки в Търговския регистър, Регистър БУЛСТАТ, НБД „Население“, електронната страница на Община К., електронната страница на ДФ „Земеделие“–Разплащателна агенция. 

При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:

Сигналът е подаден от лице с посочени три имена, ЕГН, адрес, телефон и електронен адрес.
Цветомира Лазарова Димова с ЕГН ********** е избрана за общински съветник в Общински съвет К., като същата е положила клетва на 28.02.2019 г. Видно от предоставените документи и информация в писмо с вх. № ЦУ01/10144/15.04.2019 г. от Председателя на Постоянната комисия по хуманитарни дейности (образование, култура, здравеопазване, социални дейности и трудова заетост, религия, младежта и спорта) и прилагане на ЗПКОНПИ при ОбС К. относно служебното качество на Димова - общински съветник в Общински съвет К., в законоустановения срок и към датата на получаване на писмото, същата не е подала декларации по чл. 35, ал. 1, т.1 и т.3 от ЗПКОНПИ.
Видно от извършените справки в Търговския регистър и Регистър на юридическите лица с нестопанска цел, едноличен собственик на капитала и управител на „********“ ЕООД е Цветомира Лазарова Димова от датата на създаване на дружеството - 11.07.2012 г. На 02.04.2019 г., Димова е прехвърлила собствеността на дружеството на Ю.П. К., който е станал едноличен собственик на капитала и управител на същото. На 07.08.2019 г. е вписано ново прехвърляне на собствеността на дружеството - на П. В. Н., която е управител на същото. 
От направената служебно справка в НБД „Население“ е видно, че Н. Л. Д. с ЕГН ********** е брат на Цветомира Лазарова Димова с ЕГН **********. 
По данни вписани в Регистър Булстат, Н. Л. Д. упражнява дейност „земеделски производител“ с код по БУЛСТАТ ************ от 13.09.2016 г. 
От предоставена информация и приложени документи към писмо с вх. рег. № ЦУ01/18155/28.08.2019 г. на КПКОНПИ от кмета на Община К. е видно, че  на 30.08.2016 г. е сключен договор за отдаване под аренда за срок от 30 стопански години, на общинска земя, представляваща поземлен имот № 080010, с площ 609,986 дка в землището на с. Г., намиращ се в местността „*******“ между Община К., от една страна и „*******“ ЕООД с ЕИК ********, представлявано от Цветомира Лазарова Димова – управител, от друга страна. Договорът е вписан в Агенция по вписванията  - В. с № ****/31.08.2016 г., акт 115, том 8. Съобразно предоставената информация от Общинска служба „Земеделие“ гр. К. към Областна дирекция „Земеделие“ – В. с договор за преарендуване, вписан в Агенция по вписванията – В. под № ****/13.09.2016 г., акт 158, том 8, „*******“ ЕООД е преарендувало посочения имот на Н. Л.Д. 
В изложената информация и приложени документи към писмо вх. рег. № 14095/24.06.2019 г., получени от Държавен фонд „Земеделие“ се посочва, че Н. Л. Д. има подадени заявления по директни плащания за кампания 2017 г. и 2018 г. Видно от представеното копие на подаденото заявление за подпомагане за 2018 г., подписано с дата 16.05.2018 г. се посочва, че упълномощено от кандидата Н. Л. Д. лице за подаване на заявлението е Цветомира Лазарова Димова с ЕГН **********, като е приложено и съответно пълномощно. Съгласно приложеното пълномощно, Н. Л. Д. с ЕГН ***********, в качеството си на земеделски стопанин, упъномощава Цветомира Лазарова Димова с ЕГН ********** да го представлява пред Общинска служба по земеделие гр. К. и Областна дирекция на ДФ „Земеделие“ – Разплащателна агенция гр. В. във връзка с подаване на заявление за подпомагане на кампания Директни плащания за 2018 г. и да извършва всички необходими действия пред съответните органи и служби, като оформя, подава, подписва, подпечатва и получава всякакви свързани с дейността документи, включително за действия по чл. 7 от Наредба 5 от 27.02.2009 г. за условията и реда за подпомагане на заявления по схеми и мерки за подпомагане на площ. 
„********“ ЕООД с ЕИК *********** има подадено заявление за директни плащания за кампания 2016 г. На 26.01.2016 г., дружеството е подало заявление за предоставяне на финансова помощ за дейности „Презасаждане без промяна на местонахождението“ и „Изграждане на хидромелиоративни съоръжения – системи за капково напояване“. При извършена проверка на място, преди одобрение, е констатирано, че лозовите насаждения са в лошо агротехническо състояние, като: 1 имот е в добро състояние, 6 имота са подравнени с булдозер, а всички останали /20/ имота са заети от храстова растителност. Кандидатът е бил отхвърлен със заповед на изпълнителния директор на ДФ „Земеделие“ № 03-РД/1327/20.04.2016 г., като недопустим на основание чл. 6, т. 10 от Наредба № 2/04.04.2014 г. за условията и реда за предоставяне на финансова помощ по Национална програма за подпомагане на лозаро-винарския сектор /НППЛВС/. 
По схеми и мерки за директни плащания за кампания 2019 г., „*********“ ЕООД с Булстат ************* и Н. Л. Д. с ЕГН **********, според горепосоченото писмо, нямат подадени заявления, а от направена справка в Система за електронно управление за имот № 080010 с ЕКАТЕ на с. Г. 14390 няма данни за заявени към момента за кампанията директни плащания за 2019 г.   
Видно от изисканите и приложени протоколи с писмо рег. № 11936/14.05.2019 г. от Постоянната комисия по хуманитарни дейности (образование, култура, здравеопазване, социални дейности и трудова заетост, религия, младежта и спорта) и прилагане на ЗПКОНПИ, от проведени заседания на Общински съвет К. на 28.02.2019 г., 29.03.2019 г. и 24.04.2019 г. и списъци с поименно гласуване, Цветомира Лазарова Димова е участвала в заседанията на посочените дати и е гласувала, но в разглежданите и гласувани точки от дневния ред в заседанията, не се посочва предложение по отношение на „*******“ ЕООД или Н. Л. Д.  
От извършената служебно справка на електронната страница на Община Криводол е видно, че Цветомира Лазарова Димова е член и на Постоянната комисия по финанси и бюджет, общинска собственост, приватизация и инвестиционна политика при Общински съвет К. 
Във връзка с отправено запитване от КПКОНПИ до Председателя на Постоянната комисия по хуманитарни дейности (образование, култура, здравеопазване, социални дейности и трудова заетост, религия, младежта и спорта) и прилагане на ЗПКОНПИ при Общински съвет К. и Председателя на Общински съвет К., относно това дали е осъществявано разпореждане (разглеждане/обсъждане/приемане на предложение по подадено/и заявление/я) с общинско имущество, във връзка с отдаване под наем или аренда на земеделски земи, находящи се на територията на община К., по време на проведените заседания на Общински съвет К., в полза на „********“ ЕООД с ЕИК *********, както и Н. Л. Д., в качеството му на физическо лице или земеделски производител с код по БУЛСТАТ ***********, видно от получените писма с вх. рег. № № ЦУ01/19168/19.09.2019 г., ЦУ01/20923/01.10.2019 г. и ЦУ01/24307/15.10.2019 г. на КПКОНПИ, в деловодството на Общински съвет К., не са постъпвали предложения, свързани с „*********“ ЕООД с ЕИК ********** и Н. Л. Д.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник в Общински съвет К., Цветомира Лазарова Димова с ЕГН ********** е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, считано от 28.02.2019 г.
Като брат и сестра Цветомира Лазарова Димова и Н. Л. Д. са свързани лица по смисъла на  §1, т. 15, б. „а“ от ДР на ЗПКОНПИ.
Като едноличен собственик на капитала и управител на „*******“ ЕООД, гр. К., до 02.04.2019 г., Цветомира Димова, в качеството си на общински съветник и лице заемащо, висша публична длъжност от 28.02.2019 г. е била свързано лице с дружеството, по смисъла на §1, т. 15, б. „б“ от ДР на ЗПКОНПИ до 02.04.2019 г.
От събраните по преписката доказателства е видно, че „********“ ЕООД, представлявано от Цветомира Димова е сключило договор за аренда на общинска земя през 2016 г., когато същата не е била общински съветник, съответно не е заемала публична длъжност.
В хода на производството, не се установиха данни Цветомира Лазарова Димова, в качеството си на общински съветник и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, да е упражнила правомощия по служба, след датата на встъпването й в длъжност на 28.02.2019 г. по отношение на свързаното с нея до 02.04.2019 г. лице по смисъла на §1, т. 15, б. „б“ от ДР на ЗПКОНПИ - „*****“ ЕООД с ЕИК ********, гр. К. 
Не се установиха данни, Цветомира Лазарова Димова да е упражнила правомощия по служба и по отношение на Н.Л. Д. - свързано с нея лице по смисъла на §1, т. 15, б. „а“ от ДР на ЗПКОНПИ.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
Водена от горното и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И: 
НЕ УСТАНОВЯВА конфликт на интереси по отношение на Цветомира Лазарова Димова с ЕГН **********, в качеството й на общински съветник в Общински съвет К., считано от 28.02.2019 г. и в това й качество лице, заемащо висша публична длъжност по чл. 6, ал. 1, т. 32 от ЗПКОНПИ, поради липса на упражнени правомощия по служба по отношение на „********“ ЕООД с ЕИК *********, гр. К. и Н. Л. Д. с ЕГН **********, свързани с нея лица, по смисъла на  §1, т. 15 от ДР на ЗПКОНПИ. 
Препис от решението да се изпрати на Окръжна прокуратура В., с оглед преценка за реализиране на правомощията по чл. 76, ал. 2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:   

Член:……………/п/…………………../Антоанета Цонкова/

Член:…………/п/………...……………....…/Пламен Йоцов/

Член:………/п/…………………………..../Силвия Къдрева/	

